  Виталий Пронин Юлия ТуроваМыным яра ас факультетам, Удмурт кун университетысь удмурт филология ёзын, дышетскыны. Но талы нокин но уг оскы кадь.Куд-огез шуоз: ярасал ке факультетэд, тон дышетскысал умой, пӧртэм ужрадъёсы пыриськысал. Нош мон шуо - яра. Сюлмыным мон яратӥ та факультетэз. Бен, татын огшорыесь адямиос. Тросэз лякыт сямоесь, мынясесь, тунсыкоесь. Соос ог-огзэсты яратыса серекъяло. Нош дышетӥсьёс! Кыӵе дышетӥсь ваёз на, вылды, гуртын лэсьтэм чеснокен карамелькаос - ми медам висе шуыса. Кыӵе дышетӥсь практика дыръя тӥледлы ачиз вазь ӵукна сиён лэсьтоз но обедозь тӥледлы кӧлыны лэзёз. Вань дышетӥсь, кудӥз туж зол серекъятоз, нош секунд ортчыса, бӧрӟытыны но быгатоз. Эшшо милям тужгес но лякыт сямо, котькуд студент сярысь сюлмаськись, котькудӥзлы юрттӥсь деканмы! Таӵеоссэ ноку но уд шедьты, мон малпасько. Мон туж шудо, та факультетэ шеди шуыса.***Ӵемысь пумиськылӥсько таӵе веранъёсын: «Малы токма астэ курадӟытӥськод?» «Шузи-а, мар-а тон, 6 часын ӵукна ик тренировкае мыныны?» «Ну тон шузи-и-и, выль ардэ поездын пумиталод ук!» «Гуртэ бертон интые, тренировкае кылиз ук».Ӵошатсконын призовой инты басьтӥд: «Ой, ӟечкыласько, удалтӥз тыныд».Ма, я уга… «Удалтӥз». Шуд пуйы ук! Нош со пичи вормон понна кӧня кужымдэ быдтӥськод, кӧня бӧрдӥськод, курадӟиськод - тодӥсез ӧвӧл. Тросэз малы ке уг валало, кызьы медаль басьтӥське. Спортсменъёс малпаськытэк бызьыло, кожало. Кужым вань, визь кулэ ӧвӧл. Студентъёс нуназеянлы чебурек басьтозы, нош тыныд уг яра. Ваньзы гольык йыр ветло, нош тон - изьыен. Огъяулонние вуид: адямиос сисько, нош тыныд уг яра - тренировкае мыноно. Ӵукна эшъёсыд кӧло на, тон султӥськод. Нош ма понна? Медаль понна? Озьы тон аслыд ачид возьматӥськод, умойгес улыны быгатӥськод шуыса. Мон малпасько: тыныд секыт ке - тон шонер сюрес вылын, лякыт ке - тон токма улӥськод кадь. Теги: Егитъёс чуралиосгожто  